To mænd på henholdsvis 39 år og 41 år er begge i dag ved Retten i Hjørring blevet idømt ubetinget fængsel efter et voldeligt sammenstød foran Silvan på Knivholtvej i Frederikshavn i begyndelsen af august i fjor. Det oplyser anklager ved Nordjyllands Politi Søren Riis Andersen. De to mænd havde et mellemværende, og den 39-årige mand opsøgte den 41-årige mand, som var ansat i Silvan i Frederikshavn. Udenfor Silvan gav den 39-årige den 41-årige flere slag i ansigtet med knyttet næve samt tog halsgreb på manden. Det fik den 41-årige til med en hobbykniv at stikke den 39-årige i højre side af kroppen, så han fik et 30 centimeter langt snitsår. Den 39-årige blev idømt tre måneders ubetinget fængsel for vold, og han udbad sig betænkningstid med henblik på at anke dommen. Den 41-årige blev idømt fem måneders ubetinget fængsel for knivstikket, og han har valgt at anke dommen.

Opsummering:
To mænd havde et mellemværende, som de gjorde op foran Silvan i Frederikshavn. Det koster dem nu begge en tur i fængsel.